AMATA ลุ้นยอดขายที่ดินปี 64 แตะ 1,000 ไร่ จับตาครึ่งหลังปี 64 ผลงานฟื้นตัว
AMATA ลุ้นยอดขายที่ดินปี 64 แตะ 1,000 ไร่ คาดครึ่งปีหลังปี 2564 ฟื้น หลังสถานการณ์โควิดคลี่คลาย วางงบลงทุนราว 4-5 พันลบ. ใช้ซื้อที่ดิน-พัฒนาโครงการในมือ ตุน Backlog อยู่ 1.83 พันลบ.
9 มิ.ย. 2564

นายวิบูลย์ กรมดิษฐ์ กรรมการบริหารและประธานเจ้าหน้าที่การตลาด บริษัท อมตะ คอร์ปอเรชัน จำกัด (มหาชน) หรือ AMATA เปิดเผยว่า บริษัทลุ้นยอดขายปี 64 เพิ่มขึ้นแตะรับดับ 1,000 ไร่ โดยในช่วงไตรมาส 1 ปี 2564 ที่ผ่านมาบริษัทมียอดขายในประเทศไทยกว่า 100 ไร่ และมียอดขายจากประเทศเวียดนามอยู่ 206 ไร่
ทั้งนี้ บริษัทคาดว่ายอดขายในประเทศไทยจะอยู่ที่ 950 ไร่ โดยการเป็นการขายในพื้นที่นิคมอุตสาหกรรมอมตะซิตี้ ชลบุรี 200 ไร่ นิคมอุตสาหกรรมอมตะซิตี้ ระยอง 450 ไร่ และนิคมอุตสาหกรรมระยอง (ไทย-จีน) 300 ไร่ บริษัทคาดยอดขายในช่วงครึ่งปีหลังจะเติบโตได้ค่อนข้างมาก โดยน่าจะได้รับปัจจัยหนุนจากสถานการณ์การแพร่ระบาดในประเทศไทยปรับตัวดีขึ้น หลังจากรัฐบาลสามารถกระจายวัคซีนไวรัสโควิด-19 ได้มากขึ้นและทำให้เกิดภูมิคุ้มกันหมู่ ส่งผลให้นักลงทุนต่างประเทศสามารถเข้ามาดูพื้นที่จริงก่อนเซ็นสัญญา ปัจจุบันมีผู้สนใจและเจรจากันอย่างต่อเนื่อง
ส่วนของประเทศเวียดนาม ยังคงมีนักลงทุนสนใจที่จะเข้ามาลงทุนเป็นจำนวนมาก แต่อย่างไรก็ตามยังคงติดปัญหาเกี่ยวกับการเดินทางเข้าไปชมพื้นที่จริง คาดว่าการแพร่ระบาดของเชื้อไวรัสโควิด-19 จะคลี่คลาย และกลับมาฟื้นตัวได้ในช่วงครึ่งปีหลังเหมือนกับประเทศไทย จากการเร่งกระจายวัคซีนให้เกิดภูมิคุ้มกันหมู่ขึ้น
สำหรับยอดโอนกรรมสิทธิ์ปีนี้บริษัทคาดว่าจะยังมีอยู่อย่างต่อเนื่องจากช่วงไตรมาส 1 ปี 2564 ที่ผ่านมาบริษัทมียอดโอนกรรมสิทธิ์ไปแล้ว 32 ไร่ และยังมียอดขายรอโอนกรรมสิทธิ์ (Backlog) อยู่ 1,829 ล้านบาท คาดว่าจะสามารถโอนกรรมสิทธิ์และรับรู้รายได้ไม่ต่ำกว่า 60% ของมูลค่ารวมทั้งหมด
ขณะที่ในปี 2564 บริษัทวางงบลงทุนราว 4,000-5,000 ล้านบาทเพื่อใช้ซื้อที่ดินและพัฒนาโครงการในมือเพื่อรองรับความต้องการของลูกค้าที่จะเข้ามาในอนาคตที่ทั้งประเทศไทยและประเทศเวียดนาม ซึ่งยังคงเป็นจุดหมายของผู้ประกอบการขนาดใหญ่ที่จะเข้ามาขยายการลงทุน โดยปัจจุบันบริษัทมีพื้นที่นิคมอุตสาหกรรมที่พร้อมรองรับในประเทศไทยอีก 12,601 ไร่